b'\n_START_ARTICLE_\nDiabaasi\n_START_PARAGRAPH_\nDiabaasi on tumma em\xc3\xa4ksinen magmakivi. Se on puolipinnallinen kivi, joka on kiteytynyt magmas\xc3\xa4ili\xc3\xb6n ja purkauksen v\xc3\xa4liseen tulokanavaan, ja esiintyy siten tyypillisesti kapeina juonina, kerrosjuonina ja juoniparvina. Yleisimm\xc3\xa4t diabaasien synty-ymp\xc3\xa4rist\xc3\xb6t ovat laakiobasalttien tulokanavat sek\xc3\xa4 merten keskisel\xc3\xa4nteitten vulkaaniset raot. Diabaaseja esiintyy kaikilla maapallon kilpialueilla._NEWLINE_Diabaasin p\xc3\xa4\xc3\xa4mineraalit ovat plagioklaasi, sarviv\xc3\xa4lke ja pyrokseeni. Harvinaisempina mineraaleina esiintyv\xc3\xa4t oliviini, kiilteet, kvartsi ja oksidit, erityisesti ilmeniitti ja magnetiitti. V\xc3\xa4rilt\xc3\xa4\xc3\xa4n diabaasi on musta, tummanharmaa tai harmaa. Runsaasti sarviv\xc3\xa4lkett\xc3\xa4 sis\xc3\xa4lt\xc3\xa4v\xc3\xa4n diabaasin pinta saattaa olla vihert\xc3\xa4v\xc3\xa4._NEWLINE_Diabaasi on P\xc3\xa4ij\xc3\xa4t-H\xc3\xa4meen maakunnan nimikkokivi.\n_START_SECTION_\nK\xc3\xa4ytt\xc3\xb6\n_START_PARAGRAPH_\nDiabaasi k\xc3\xa4ytet\xc3\xa4\xc3\xa4n rakennuskiven\xc3\xa4, muun muassa sisustuksessa ja taideteoksissa. Sit\xc3\xa4 k\xc3\xa4ytet\xc3\xa4\xc3\xa4n my\xc3\xb6s muistomerkeiss\xc3\xa4. Esihistoriassa siit\xc3\xa4 valmistettiin erilaisia kivikirveit\xc3\xa4 Pohjois-Skandinaviassa. Diabaasi on yleinen kiuaskivi, ja erityisesti oliviinipitoisia diabaaseja louhitaan t\xc3\xa4h\xc3\xa4n tarkoitukseen.'